《【小石调】归来乐》
元代·未知作者

罢罢耍耍，茫茫世界尽宽大。五斗米折不得彭泽腰，一碗饭受不得淮阴跨。
种几亩邵平瓜，卜几文君平卦。哈哈，快活煞！心窝里无牵挂，耳跟厢没嘈杂。
哈哈，世上人劳劳堪讶！
你看那秦代长城替别人打，汉朝陵寝被偷儿挖。魏时铜雀台，到如今无片瓦。
哈哈，名利场最兜搭！班定远玉门关，枉白了青丝发。马新息铜柱标，抵不得明
珠价。哈哈，却更有几般堪讶！
动不动说甚么玉堂金马，虚费了文园笔札。只恐怕渴死了汉相如，空落下文
君再寡。哈哈，到头来都是假！总饶你事业伊周，文章董贾，少不得北邙山下。
哈哈，俺归去也呀！
身不关陶唐禹夏，梦不想谋王定霸。容膝的是竹椽茅檐，点景的是琴棋书画，
忘机的是鸥鱼凫鸭。更有那橘柚园遮周匝，兰地平坡凸凹。俺可也不痴又不呆，
不聋又不哑。谁肯把韶光来虚那？哈哈，俺归去也呀！
从负郭问桑麻，遇邻翁数花甲。铁笛儿在牛角上挂，酒瓢儿在渔竿上插，诗
囊儿在驴背上跨。眼底事抛却了万万千千，杯中物直饮到七七八八。欢百岁谁似
咱？哈哈，要罢便罢！分付与风月烟霞，准备着归家来耍耍。